text: অতিমারীর বছরেও কোন ক্ষেত্রে ভারত চোখ টাটানোর মতো এগিয়ে আছে জানেন? - উড়ান
  অতিমারীর বছরেও কোন ক্ষেত্রে ভারত চোখ টাটানোর মতো এগিয়ে আছে জানেন?
  করোনার সঙ্গে লড়াই তো আছেই, তার উপর কড়া লকডাউন আর ব্যবসায় ঝাঁপ বন্ধের চক্করে গত এক বছরে গোটা পৃথিবীতে কাজ হারিয়েছেন বহু মানুষ। বিমান পরিষেবা, হসপিটালিটি, পর্যটন, রিয়েল এস্টেটের মতো একের পর এক ক্ষেত্র ধুঁকছে রীতিমতো।
  কিন্তু চিকিৎসাবিজ্ঞান ছাড়া একমাত্র যে ক্ষেত্র ফুলে ফেঁপে উঠেছে, সেটি হল আইটি বা ইনফরমেশন টেকনোলজি। ভারতের আইটি সেক্টর এমনিতেই যথেষ্ট এগিয়েছিল, অতিমারী পরিস্থিতিতে সারা দুনিয়ায় তার গ্রহণযোগ্যতা আরও বেড়েছে।
  গত এক বছরে শিক্ষা থেকে আরম্ভ করে ফ্যাশন বা নিত্য প্রয়োজনীয় দ্রব্যাদি, সব ক্ষেত্রেই ঢুকে পড়েছে প্রযুক্তি। ব্যাঙ্ক বা রেস্তোরাঁ, কোথাওই আর আপনার যাওয়ার দরকার নেই – একটা অ্যাপের মাধ্যমেই সমস্ত পরিষেবা এসে যাচ্ছে হাতের মুঠোয়। ন্যাসকমের সাম্প্রতিক পর্যবেক্ষণ বলছে যে, আপামী এক বছরে প্রযুক্তির ভূমিকা আরও বাড়বে মানুষের জীবনে। এই পরিস্থিতিতে প্রযুক্তিগত পরিষেবা যাঁরা দেন, সে সব সংস্থার গুরুত্ব বাড়ার কথা।
  আজ আমরা সবাই কম-বেশি বাড়িতে বসে কীভাবে অফিসের কাজ সামলাতে হয়, তার স্বাদ পেয়ে গিয়েছি। কিন্তু একটু তলিয়ে ভাবলেই বুঝতে পারবেন যে, ভারতের বহু আইটি কোম্পানি দীর্ঘদিন ধরে দূরবর্তী ক্লায়েন্টের সঙ্গে তাল মিলিয়ে কাজ করতে অভ্যস্ত।
  তাই লকডাউনের সময় যখন গোটা দুনিয়া বাড়ির চার দেওয়ালের আড়ালে বন্দি হতে বাধ্য হল এবং কাজকর্ম শিকেয় উঠল, তখন ভারতের আইটি সেক্টর মোটামুটি গোছানো। কর্মীরা যাতে বাড়ি থেকে কাজ করতে পারেন নির্বিঘ্নে, সে জন্য খুব তাড়াতাড়ি গড়ে তোলা হয়েছিল পরিকাঠামো।
  সেই সঙ্গে লকডাউনের সময় শিক্ষা, স্বাস্থ্য, কারিগরি, নিত্য প্রয়োজনীয় সামগ্রীর মতো পরিষেবাগুলি যাতে মানুষ অনলাইন ব্যবহার করতে পারেন, তার ব্যবস্থাও করতে হয়েছিল রাতারাতি। আইটির প্রভাব আরও বাড়বে অদূর ভবিষ্যতে, তাই সরকারের তরফেও আইনের দিক থেকে প্রয়োজনীয় পরিবর্তন আনা হয়েছে অভাবনীয় দ্রুততায় – এমনটাই জানাচ্ছে ন্যাসকমের দেওয়া তথ্য।
  তার ফলেই বিদেশ থেকেও ব্যবসা এসেছে। এমনিতেই আইটি সার্কিটের চালু মস্করা হল, দেশে-বিদেশে ইনফরমেশন টেকনোলজি ক্ষেত্রে যত মানুষ কাজ করেন, তাঁদের এক তৃতীয়াংশই ভারতীয়।
  এখন পরিস্থিতি এমন দাঁড়িয়েছে যে বাজারে যত কাজ আছে, তত স্কিলড কর্মী নেই! দিনে দিনে কাজের ভলিউম আরও বাড়বে। ২০৩০ সালের মধ্যে আরও নগরায়ণ বাড়বে, বাড়বে পারসোনালাইজড সার্ভিসের চাহিদা, সেই সঙ্গে অফিস সম্পর্কে ধারণাটাও বদলাবে। তাল মিলিয়ে আকারে আরও ফুলে-ফেঁপে উঠবে আইটি সেক্টর।
  প্রসঙ্গত, গত এক বছরে আকারের দিক থেকে সবচেয়ে বড়ো গ্রোথ হয়েছে ই-কমার্স আর ই-লার্নিং ক্ষেত্রে। আগামী দশ বছরে এগুলি আকারে আরও বাড়ার পাশাপাশি উঠে আসবে নতুন নতুন ক্ষেত্রও – তাই আশায় বুক বাঁধছেন এই ক্ষেত্রের সঙ্গে যুক্ত কর্মীরাও।